AMOSO.
9.
Anduane Homogo ibu lomabu delaga dabu ibuni andagaha wiagoria hapara howa hearia i̱na handaru. Ibugua bi ogodagua laya. I̱ andagaha wali agali haga dagia ngaruni ema bialu birila gimbu bilo anda gene daliga bolangua kagoria nduli badali ha. Anda gene hongohe karuni bo podo paya bialu wali agali karuni bibahendenaga emboneni poda dambi halu bo homelai hela. Uruniha bo dambi nahe hayadaru waitigime ibalu wai buwa bai helolebero. Ani berogola mbiraore hangubi ibida pialu ha do naholebira. 
Mbiralime i̱ni heneda handala dindiha gua bima pialu humbirini andaha tagira puwa ha do heaguabi ogoni ibu i̱nime haruru puwa handa walia halu minulebero. Mbirali ibu pialu dahuliya andagaha iragaho heaguabi ogoni ibu dindi ogoria minu gililope holebero. 
Maru amu Hari Kamelo kagoha puwa ha do heaguabi i̱na handa walia halu minaore bulebero. Maru ti ibida puwa iba solowara timbuni bedagoha anda pialu unuraore bira do hayaguabi nde ibaha abagua timbuni bedagohondo, Haya, lolebero. 
Waitigirume ibuwa garabayabu yalu piyaguabi nde tihondo homelo bo wahalimu lalu lamulebero. I̱na ti biamogo nabi homelo bo wahai holebero, lalu Anduane Homogohanda lene. 
Anduane Homogo Bibahende Haru Haame Ho Haga howa Hongo Haiheore kago ibugua dindi ogo ela haragola dindi bibahende ema biai halu wali agali dindini karume mogo lowa dugu biaga ka. Iba Naili poragome tulala ladaga howa ibira hagadagua dindi bibahende ngaru porabu daga halu ibira haga nga. 
Anduane Homogohanda dahuliya andagaha howa ibunaga anda bu helalu hari mindini karume dindi ogo dangila dambi halu anda mbira bia haradagua bida. Ibugua iba solowara bedaru ibidaba lowa dindi bibahendeni odo paya bia laragola ani biaga. Ogoni biaga kago ibuninaga mini Anduane Homogoore laga kagoni. 
Anduane Homogohanda lalu, Isaraele wali agaliru-o i̱na tí handaya ho haruligodagua dege Idiobia wali agalirubi nde ani dege handayaho haruli. I̱na Pilidia wali agali karubi nde Kiridi dindiha howa haru íbu helalu Siria wali agali bu karunibi Kia dindi howa haru ibirugoni. Abale Isaraeleali tí Iyibi dindiha howa haru tagira ibirudagua dege tibi haru ibinigo ka. 
Anduane Homogo Bibahende Haru Haame Ho Haga kogo i̱na Isaraele wali agali tígua mana bialu kamiruni handalu koria mana ko dewaore tíha to̱ledane hendedo. Anidagua bidamigodago ai i̱na Isaraele wali agali tí bo hilo wahai helolebero. I̱na bo wahaiore nahe howa Yagabanaga aguaneneru maru nde yu waho helolebero. 
I̱na bi larogome ladi ale mini widi lini aeanela tale biagadagua Isaraele wali agali i̱nime dabaki holebero. Isaraele wali agali ko biaga karuni dindi mendeha widi aeaneru yalu pu wahagadagua bialu dindi tara ngaruha ho bilibolo lelolebero. 
Marume lalu, Ngode Datagaliwabehanda inaha mo ko holene mbira naibilolebira, lalu haga karu bibahende waitigirume ti bo wahai helolebero, lalu Anduane Homogohanda lene. 
Anduane Homogohanda lalu, Horo mbira tagira ibulene ngago ogoni ibirangi i̱na Isaraele wali agalinaga kini mbira tínaga mamali Debidi henegobi helalu anda mbira podo ibira ho wiradagua bidaruni lone mo heyaho helolebero. Anda ibu abale bayale hongohe hayagobi helo hadai bilolebero. 
Ani bidogola Isaraeleali ti hongohe howa Idomo agali karu baba wai bialu howa bo podalu dindi ti karulolebira. Dindi marubi i̱ninaga ala wini ngaru bibahende tigua karulai holebira, lene. Bi ogoni Anduane Homogo ibunime bule layago biaiore holebira. 
Anduane Homogohanda lalu, Horo mbira ibulebirago ogoningi tomo bayale abale anda howa lini dewaore wali agali abale nai habe nahe dolebira. Pu mbira lini daga mini gerebi karume lini dewaore abale daragola waini iba wabiaga karume lini pingidalu waini iba wa biai habe nahe dolebira. Waini iba bayaleru dindi hari ngaruha howabi hari bare emene ngaruha howabi dugua tagi hene ale hambu paya biradagua bulebira. 
I̱ninaga wali agaliru tini dindi wiyagoha haru dai bulebero. Tinaga anda paberu gialobaga bini wiyaru lone bu aribia halu hayagobi dege helolebira. Tinaga mabu hangaga wiyagoha gerebi irane hongowa gerebi lini dedagola dagadagua waini iba wabialu hambu nalu tomo marubi hangalu dewa nalu holebira. 
I̱naga wali agali uruni ti tinaga dindi i̱nime mirugoha bayale kagola mbiralime ti lone bo batagi habe nahe holebira. Anduane Homogo tínaga Ngode Datagaliwabehanda bi ogonidagua laya, lalu Amosohanda lai hene. 
