IBA GANA.
66.
Wali agali dindi bibahendeni bu kamiru-o tí turu halu hongo howa ladaga halu Ngode Datagaliwabenaga mini yaraga halimu. 
Iba ganaru lalu ibu mini leneore kago lalu latagi holene nga. Ibunaga mini timbuni ngago mo yaragaore holene nga. 
Tígua Ngode Datagaliwabehondo lamialu lalu, Mbirale í̠na biagago damene bibahende dunini hangu biai haga kegoni. Í̠ hongo timbuni daligaore kego hondowa í̠naga waitigi bu karume mogo lalu í̠ wanakuihayagi ibalu bulupaligi bialu haga ka. 
Wali agali dindi bibahendeha bu karume í̠ mitangi bialu lotu lalu ka. Tigua í̠hondo iba ganaru lalu í̠naga mini yaraga halu ka, lalu lamilimu. 
Ngode Datagaliwabehanda biyadaru tí de hondole ibidaba. Wali agali bu hearu dombeneha howa tarale timbuni biyadaru de handadaba. 
Ibugua iba solowara timbuni bereago hundiai helalu dindi mo yobia haya. Dindi yobialu pani helayagola inanaga mamaliru ti geni dindi dindi ibiyagoni. Ibugua biyagonaga iname ogoriani ibuhondo turu timbuni hene. 
Ngode Datagaliwabe ibu hongo gibihe howa ibu kini haluhe haabo haga ka. Ibugua hameigini tara tara hama pedaru bibahende ibunaga deme de handa amu haga ka. Wali agali maru ibunaga mana hale howa doga haga karu ti mini timbuni bolanguahe kama loligo henge namilimu. 
Wali agali hameigini tara tarani palima pedemiru tí bibahendeme inanaga Ngode Datagaliwabe kagonaga mini yaraga hadaba. Wali agali bibahendeme hale hai helo tígua ibunaga mini mo yaraga hai hadaba. 
Ina koha pi naloloma̱ya ibunimeore baya hangu handayaho hayagome ina homa nabi bayale kamagoni. 
Ngode Datagaliwabe í̠nime ina ba handarigoni. Agalime siliba dodo para kago do taulo wahelonaga irani deledagola baya tara wiagadagua í̠na ina kamaruhondo ani biridagoni. 
Í̠nime ina wena nu aleha minu hanarigoni. Inanaga erembirani genda timbuni mo ya harigoni. 
Waitigi bu hearume ina bo hengedelo waharigoni. Ina ira deagoriabi iba li timbuni peagohabi ibagabu harimagoni. Í̠na ani birigoyu ai ina dindi bayale ngagoria haru íbu heledegoni. 
Bamba genda i̱ha tagira ibiyangi i̱na í̠hondo loma mbira irani dai helo bo delole lalu bi lo wirugoni. I̱na bi ogoni larugo mitangi bialu ai loma uruni bu yalu ibulebero. I̱na nogoru í̠naga andaha haru ibalu irani bo delolebero. 
Nogo sibi habatigiru i̱na í̠nihondo lomabu ngialu irani bo delolebero. I̱na bulumaga wangabe karubi meme wangabe karubi í̠hondo loma bialu irani bo delolebero. Uruni delarogola nga bayale birago í̠ nga ho holebere. 
Wali agali Ngode Datagaliwabe andaneha haga bu kamiru-o tí i̱na bi larogo hale hole ibidaba. Ngode Datagaliwabehanda i̱ biamogo biyaru bibahende langiai holiya ibidaba. 
I̱na ibuhondo i̱ biamogo bia lalu olalu harugoni. Ibunaga mini yaraga halu i̱na iba ganarubi larugoni. 
Mana ko birugo bu donge ho kole nde Anduane Homogohanda i̱naga bi larugo hale nakale. 
Ngode Datagaliwabehanda i̱na ibuhondo bi larugo haleore haya. Ibugua i̱naga bi larugo heneneore hale howa ladai biya. 
Ngode Datagaliwabehanda i̱ erembira nangi. Ibugua i̱naga bi larugo hale halu i̱ gubalini hayago wanahe haabo hayagonaga i̱na ibu mini yaraga harogoni. 
