Eseda Girigi Bi.
1.
Mbirale uruni biyagola Pesia dindiha Segesisi ibu kini heangi bini. Ibu kini howa Pesia dindiha dindi timbuni Susa tanoni kini biragane dagia wiagoria handame ho howa haru hene. Ani howa ibugua dindi hobane handari mbira pira kirani karia (127) bibahende India dindiha howa wima pialu amuroaore Sudana dindiha wiairi hene. 
Ibu kini henego mali tebone howa ibugua dindi bibahendenaga agali bu hearubi agali manda timbuni bi hearubi bibahendenaga tomo timbuni dawa hene. Pesia dindi howabi Midia dindiha howabi nde tomo ogoni nalu berene. Ani bialu dindi hobane emene mbira mbiranaga agali haguane bu hearubi bibahende íbu birai hene. 
Ani howa ege waraganeni ibunaga muni yaribi bayale wiaru damene bibahende agali haguane bu hearu wanakuini mo walia hai hene. 
Ani bialu mani howa kini ibu dalu andagaha pabe bu mabu bini wiagoha yagi tomo timbuni lone dawene. Tomo ogoni agali taraha howa íbu hene tanoha hearunaga dawa hene. Tigua tomo nalu horo karia bibahende hene. 
Pabe bu mabu binidago aga peleme mo yari bia howa pu mindibi hari mindini handaleheme dariba hene. Aga ogoni nguni bibahendeha silibame wabini mabubime daba haga buwa ege pabe heagoria mo paga howa mo yaribia haga bini. Ai pabe andaneha ege to̱le̱ baya tara pelebi daramabi wiarubi mindibi hari mindini handalehe wiarubi ege to̱le̱ tara iba wa̱i̱ handalehe wiarubi urunime dindini dunga ho wini. Ani wiagoria biragane dagia ngolome wabini silibame wabiniru pabe andaneha ege to̱le̱ dunga henedagoria wiai hene. Ani bialu dagia uruni aga baya tara tara wiarume dunga halu mo dambi howa mo yari bia halu bini. 
Ani bialu agali gabo be ngolome wabinirubi silibame wabini wiarume iba nalu berene. Ani biruwa gabo be mbira yolo timuni daligaore kina dege daosini pira tebirame (K30,000) miaga wiago ti mo walia hene. Ani bialu kini ibugua agali uruni waini iba dewaore nelo mini. 
Waini iba ogodagua nalu karulape lo manda nabi agali bedaru ti iba tini hame ledadagua karulape nelo mia dege bilimu lalu agali waini iba odo tale biaga ibu andagaha haga hearuhondo lamini. 
Horo ogoningi dege kuini wali Basidi ibugua nde kini andagaha dege walinaga tomo timbuni dawa nalu berene. Tomo ogoni walinaga hanguore wini. 
Tomo ani nalu biruwa horo kane hayagola kini ibu waini iba nowa emene lulu yu berene. Ani biruwa ibu andagaha biabe biaga agali karia hearu olalu ibidaba lene. Agali uruni mini Hamana Basana Tara Borase Sadoloda Abadasa Taraba layaru henego uruni ibini. 
Ani ibiyagola kinihanda lalu, Kuini wali Basidi haru ibidaba, lene. Kini ibugua Basidi haguaneni kuini walinaga tangi mo karula holenaga ani lene. Kuini wali ogoni bayaleore tara wali maru baba tabe tabe nabi berenego ai kini ibugua ibu one baya ogoni agali maru tomo nalu berearu mo walia hole manda bini. 
Ani manda bialu layaria ai kuini wali ogoni ibu ibulene hame nalene. Ani biyagola kini ibu keba timbuniore hene. 
Ani howa ibugua agali mana mandabi bu hearuhondo lamialu, Kuini wali Basidihanda bi mo wahayago ayu ibuhondo agi buabe, lalu hale hene. 
Ani hale hayagola agali haguane timbuni tebirali kini ibuniale dege henego ibini. Agali tebirali uruni tigua kinihondo ti daluha mana wiago lawai halu, Ai mbirale kuini Basidihanda biyadagonaga ogodagua bulene nga, lalubi lamialu bini. Agali tebirali uruni ti mini Ageseusu Sasadeusu Malesea layaru hene. Agali tebirali uruni ti Pesia dindibi Midia dindibi howa íbu hene. 
Ai kini ibugua ibunaga agali haguane Pesia dindialibi Midialibi hearuhondo mbirale kuini wali Basidihanda ibuhondo biyaru lamiai hene. Ani lamiyagola agali mbira mini Mugeusu heago ibugua agali haguane hearuhondo lamialu lalu, Kini-o bi ogo hale harene. Ai kuini Basidihanda ko ogoni í̠hondo hangu ndo biyada. Ibugua ina bibahendehondo biyida. 
Ainde inanaga wali bedaru bibahendeme kuini wali Basidihanda ogonidagua biya larago abale hale hayago lolobada. Ani bialu wali bedaru bibahendeme kuini wali Basidihanda biyadadagua dege ti agalininaga bi mo wahalu mine holobada. 
Anidagua bulubadago ai kini-o í̠na manda bialu keria bi ogoni bayaleda lo manda bideyagua nde bi ogoni wali agali bibahende kagoha piai helolene karulapeda. Í̠na bi ogoni lo pelalu howa tihondo lalu, Ai Basidi ibu i̱ bedoria ibulene nawiore lolene nga. Ani lalu bi ogoni Pesia dindi Midia dindilanaga mana mbuga ngagoha gilibu wulene nga. Ani bialu wali bayale mbira taya buwa Basidi kuini wali berenegoria bira aribia helo taya bulene nga. Ai ogoni hangu. 
Ai ṉ́aga bi ogoni dindi ṉ́a hondo kego bibahendeha wali agali bu karume hale hai harangi wali lenego bibahendeore agali haguane one bereaguabi agali damene one bereaguabi bibahendeme ti agalini bi hale hai holebira, lene. 
Ani layagola kinibi ibunaga agali haguane biarume bi ogoni karulapeda lowa ai kini ibugua Mugeusuhanda lamiyadagua bini. 
Ibugua beba gili bialu dindi ibugua wiaru bibahendeha wali agali bi tara tara laga laga biaga wiagodagua gili bialu pelai hene. Kini ibugua beba ogoniha gilibu wialu lalu, Agali ibu hangume ibu one waneigini bibahende handaya ho hai ka, lalu gilibu pelene. 
