Solomononaga Iba Gana.
1.
Iba gana ogoni bayaleore Solomono ibunime lenego gilibu winigo nga. 
Í̠na i̱ nu̱nu̱ laabo harilidagua laabo habelo hameledo. Waini iba bayalegome dende biaganego goyane lowa í̠naga gubalini holenego taraoreda. 
Í̠naga tinginini nga biagane iba mini sanda ha̱i̱ harigo ngabioreda. Í̠naga mini hale howa i̱ turu halu nga biagane ogonibi mitangi biruli. Wandari bedarume í̠ gubaliniore haga bedagoni. 
Í̠na i̱ haru halu iya ibida mba. Í̠ i̱naga kini ale halu í̠naga tamuha i̱ haru halu pu. Agalime waini iba hame lowa gubalini hagadagua ndo iyane mandagi gubalini halu turu hagabu holeberaba. Wali marume í̠ gubalini timbuniore hagago irane hendedo. 
Yarusaleme waliru-o hale hadaba. I̱ tingini mindibi bira bedogonigo i̱ hulu wandari bayawana Keda dindi yobi ngagoha balai anda mindibi kagobi bedo. Kini Solomono anda háini yári labolabo baya burugule gerelaho ngagobi bedogoni. 
I̱naga tingini tara mende aledagola mo yo nahandalimu. Nime i̱ do mindibia henego. I̱ mbalinirume i̱ handabe manga howa i̱na gerebi mabuha biabe bialu holiya helaya. Biabe ogoni bialu howa i̱na i̱naga tingini baya hangu handayaho holene henge nawini. 
I̱naga yamali-o í̠na nogo memeru tani bayale nelo ogoha haru pu helolebero lalu i̱ langi. Ni tandagabi daragola ti gumba agoha holebirabe. Agali maru nogo meme haru haga kagoria i̱na í̠ taya bialu holiyadago agibe. 
I̱ lawini-o í̠ wandari bayaore bedegoni. Í̠na i̱ de hondoleyagua nogo meme sibiru ge piyadadagua talima ibabe. Talima ibalu í̠naga nogo memeru tani bayale nelo nogo sibi haru haga agali marunaga balai anda bu kagoria kawareni tani bayale nolene karia handa walia holebere. 
I̱naga yamali debene bedego í̠naga yári bidegoni bayaleore Iyibi kininaga karisi gili lole nogo hosinaga yári biaganego aleda. 
Í̠naga mandarini yári pingipongo biderumebi hale ira dederumebi í̠naga pe mo bayaleore halu gurubu gele ngegome í̠naga mani ngiringara leda. 
Anigo iname yári maru ngolo silibamebi í̠naga wabuwa nguleberema. 
I̱naga kini ibu paliaganeni palearia i̱na sanda bayaleore ha̱i̱ hewagome nga taraore biame haya. 
I̱naga yamali ibu sanda nga taraorebigo i̱naga galu hombeni palu paga ho wiarua. 
I̱naga yamali ibu palawaya minana anda halu Engedi dindinaga gerebi maburuha dedagobi kagoni. 
I̱naga yamali-o í̠ore nde wali baya buruguleoreda. Í̠na i̱ gubalini kego walia halu í̠naga de gilibida. 
I̱naga yamali í̠ huliya igiri bayaore kegonigo i̱na í̠ hondowa turu timbuni ho kogoni. Datani bayale ogoni iyanaga dagiani tamunguru ale holebira. 
Ira tamia karunaga maganerume iyanaga anda dabira helalu ira guraya aleme anda ogoninaga dangi haradagua bulebira. 
