IBA GANA.
103.
I̱na Anduane Homogonaga mini mo yaraga holebero. I̱naga minimebi tinginimebi mbirale i̱ha kago damenego bibahendeme ibunaga mini baya buruguleore kago mo yaraga haabo holebero. 
I̱na Anduane Homogonaga mini mo yaraga holebero. Ibugua i̱hondo turu halu bayale dege bigi biaga kago embeda naholeorebero. 
Ibugua i̱na ko beroru bibahendeore domo wahai haga ka. I̱ni warago tara tara anda íbu wigi bidangi mo dabi haga kagoni. 
Anduane Homogo ibugua i̱ore homoliya yupe nahe haru dai biaga ka. Haru dai bialu ibugua i̱ gubalini halu dara timbuni haga kagoni. 
I̱ ani ho ko lalu walia halu i̱ dindini kongi ibugua mbirale bayale dewa bu hombedo ngiragola i̱ karulapeore wu haabo haruli. Ibugua ani bigi biragome i̱ lone igiriho dai bialu hongohe ega bodo hariawe ale haruli. 
Wali agali darabi dindiha haga karu maru karume ti hengedope haragola Anduane Homogohanda tinaga bi tigatiga lahaga ka. Ibugua ti mo yaraga halu ti holene ngadagua helolebira. 
Anduane Homogo ibugua Isaraele wali agali biamogo bulenenaga ibu miniha manda manda bu yu heago damenego Mosese walia hene. Walia halu Anduane Homogo ibugua biabe hongohe bigi biyaru Isaraele wali agali ti de hendelene. 
Anduane Homogo ibugua ina dara howa biamogo biagabi gubalini timbuniore hagabi ka. Ibu keba ala awane nahaga howa ibugua ibunaga gubalini haho wiaabo holeneme ina yaniho wiaabo helowa haga kagoni. 
Iname mana ko liahebi beramarunaga Anduane Homogo ibugua ina ba talia bia biaganegoyu ani bialu haabo nahaga. Ibugua ibunaga wali agalihondo handabe manga howa keraho haabo nahaga kagoni. 
Iname mana ko gibi dewaore bidamaria ko birimarunaga pani ogonibi tahe ngulene ngadagua ndo ibugua pani emene hangu ngiaga kagoni. Iname mana ko liahebi birimarunaga pani timbuniore nabehegoyu ibugua ina yopialu pelaga bialu kagoni. 
Hari daliga li kagome dindi bibahende ngagoni dambi hai kadagua Anduane Homogo ibugua wali agali ibuhondo mitangi bialu giho haga karu ibunaga gubalini holene timbuniore ogonibime ti gubalini ho kagoni. 
Uyu ni tagira ibagagoha howa namu ni paliagagoha polenego kaware ndo kaundiaore gibi ngagoni. Ani ngadagua Anduane Homogohanda iname ko birimaru bu wu kamaria ibugua domalu hiliyalu pialu kaundiaore gibi namura ona agima ndooreni yalu pu wahaga kagoni. 
Abame ibunaga waneigini gubalini howa baya hanguore handayaho hagadagua Anduane Homogohanda wali agali ibuhondo mitangi bialu giho haga karu baya hangu ogonidaguaore gubalini howa ibuni handayaho haga kagoni. 
Ibugua ina ogo aleme wabirugo ni bu karuni lalu ibuni manda bidagoni. Bame dindi dugualu wabirugo ni bu kagoni lalu ibuni manda bu kagoni. 
Ina wali agali bu kamaruni inanaga holenego emene tubagi tigimandi hangu tani mbuambua andaho kalidagua kamagoni. Tani mbuambua minalu anda howa lini do haganedagua ina bu kamagoni. 
Tani mbuambua lini biago dedaria puyabume pulo ba haragola dindini dogolope haga. Dindini dogolope hayagua o piyagoni haga. Dogolope henego lone dene biagoria dodai bidaria nahandaga. 
Ani biagagoyu ai wali agali Anduane Homogo andaneha howa ibuhondo mitangi bialu giho haga karu ibugua ti dara halu gubalini haho wiaaboore haga kagoni. Uruni tinaga waneigini dabane mani hama polebirarubi ibugua ti gubalini halu tihondo bayale dege biaabo halu holebira. 
Anduane Homogonaga habo nalolene bi lo winidagua bialu karu ibugua bia lenedagua hale halu birarubi nde tihondo bayale dege biaabo halu holebira. 
Anduane Homogo ibu dahuliya andagani kini biruwa mbirale bibahende ibugua handame ho kagoni. 
Dahuliyali hongo gibihe kamiru Anduane Homogo ibugua bi larago baya hanguore hale halu bia larago biaga kamiruni tíbi turuore gibi halu Anduane Homogonaga mini mo yaraga hadaba. 
Dahuliya andaga howa Anduane Homogohanda laradagua hale halu ibunaga biabe biahaga kamiru tiguabi turuore halu Anduane Homogonaga mini mo yaraga hadaba. 
Mbirale bibahendeore Anduane Homogo ibuni wabini ngamirubi kamirubi tí bibahendeorenaga kini ibuni howa ibugua tí handame ho kago tígua turuore halu ibunaga mini mo yaraga hadaba. Ani bidaba. I̱nabi Anduane Homogonaga miniore mo yaraga holebero. 
