SEGARAIA.
9.
Anduane Homogo ibugua Segaraiaha howa mbiwia halu bi au laya. Anduane Homogohanda dindi mbira mini Hadaraga ngagobi Damasagasa tano ngagobi hondowa ti pani mule manda manda bu ngelowa hondo ka. Ani ngelowa Isaraele hameigini dindi tara taraha bu karubi ti Anduane Homogohanda pani agi mirabe hondole handayaho ka. 
Ani hondo howa dindi Hadaraga ogoniha dege dindi emene mbira mini Hamada ngagobi Taia tanobi Saidono tanobi wali agali dindi uruniha bu karume Anduane Homogohanda tihondo pani agi mirabe hondole handayaho holebira. Taia wali agali Saidono wali agalibi tinaga mini manda bogarubi mugube taratara ngaru ngelowa dege tibi Anduane Homogohanda handayaho holebira. 
Taia tano ogoni ege paberu bu mabubi hongohe mbira nga. Tigua ngolo silibaru dewaore dindini abalu wiame kadagua wu kagoni. 
Ani bidagoyu Anduane Homogohanda mbirale uruni bibahende mo wahai holebira. Ibugua Taia wali agalinaga mbirale ngaru bibahende iba solowara bedagoha mo bape hai halu tinaga waitigime tano ngago bo heda hai helo helolebira. 
Wali agali Asagelono tanoha bu karume mbirale uruni birago hondowa ti gi timbuniore ho holebira. Mani tinaga tanobi bo heda dege haragola tano ogoniha wali agali mbira naholebira. Gasa tanoha wali agali bu karu tiguabi nde mbirale uruni birago hondowa ti tandaga timbuniore holebira. Ani bialu tinaga kinibi nde homolebira. Egerono tano wali agali tiguabi nde mbirale uruni birago handaya ho karia mani tiniha genda uruni ale dege tagira ibulebira. Tigua mitangi bialu Taia wali agali bu karume ti biamogo bulubadago manda bialu mini dunubia ho henego ai ereba holebira. 
Wali agali dindi tara tara bu ngaruha howa ibugu bialu Asadodo tanoha dege íbu holebira. Anduane Homogohanda lalu, Pilidiali uruni mine hagaore bu kago i̱na ti mo dindiha halu bope holebero. 
Bope howa tigua Isaraele wali agalime ilili biaga mana ngago talialu nogo egaru darama bedaore nanaga howa Yuda wali agalirume tomo nolenebi nanolenebi mana biagadagua tibi nde anidagua bulebira. Ani bu howa Pilidia wali agali yu wahene emene hangu hearu ti i̱naga wali agali karuha hatago howa ti Yuda hameigini aria dege holebira. Bamba Yabusu hameiginime i̱naga waneigini baba hamaga halu ho mbiraore henedagua Egerono wali agali karu tibi i̱naga wali agali baba ho mbiraore holebira. 
I̱naga dindi i̱nime handaya ho kogola ami agali bu karume dindi ogoniha pu íbu bialu holene nawulebira. I̱naga wali agaliru ti tandaga nalu henego manda buwa marume ti lone mo ko halu bope holilono i̱nime handayaho haabo holebero, laya lene. 
Saiono tano wali agaliru-o turu hadaba. Yarusalemeni kamiru-o turu halu bi hongo howa ladaga halu hadaba. Tínaga kini tí kamiria o ibiragonigo de handadaba. Ibugua ibunaga waitigiru bope howa ibu mini lene timbuniore kagoyu ibuninaga mini mo yaraga nahaga howa ibu mini mo dindiha halu nogo dongi mbirani biralu ibiragoni. Nogo dongi hungubalua mbirani biralu ibiragoni. 
Anduane Homogohanda laabo halu bi ogodagua laya. Wai bu piaga nogo hosime gili laga karisiru i̱na mo wahai holebero. Wai biaganaga nogo hosi Yarusalemeni karubi Isaraele dindiha nahelo i̱na mo wahai holebero. Tinaga wai biagane danda yu karu bibahendeore podo wahai holebero. Tínaga kini ogoni ibugua hameigini tara tara dindi bibahendeha bu karu wai nabilo mo palia hai halu turu hagabu bayale helo helolebira. Kini ibunime dindi haru holobadagoni solowara iba ange mende mendehayagibi bibahende handame howa haru holebira. Dindi timbuniore Iba Yuberedisi poragoha pu bolangua halu amuraore dindi wiamaro bidaruha heba haru haame holebira, lene. 
Anduane Homogohanda lalu, Yuda tí baba habo nalolene bi mbira i̱na lo wirugo tínaga mamalirume bulumagaru bo loma biyarunaga darama pugulalu piyarume habo nalolene bi ogoni lowirugo mo hongo haya. Ani biyagome i̱na tí dindi mendeha tagira pialu pobe nahe garabayaore kamiria gololebero. Gundu uliha biruwa tagira pobe naheore wiagoha iba noa halu hége lebola howa tongolalu kamiria golope haga bulebero. 
I̱na ani buleberogo tí mini dunubia hodai bialu i̱ andaneha hole tíni dalu wiyadagoha daibu halimu. Tí ani birimiyagua bayale holeberemi. Tí genda timbuniore yu harimigonaga bi ogodagua laro. I̱na tínaga genda uruni mo wahai halu tí biamogo timbuniore bolangua howa bulebero. 
I̱na Girigiali karu baba wai bule Yudali karu mo danda halu Isaraeleali karu mo timu halu buwa wai bulebero. Yarusalemeali karu wai biaga mo ayu tibu ne gadeleore ngaligobi helalu urunime i̱na Girigiali karu baba wai bulebero, lalu Anduane Homogohanda lene. 
Anduane Homogohanda ibunaga wali agali karuha deme hendeneore hapani howa ibugua danda timu tegelalu waitigi kagoha bo pelalu ibunaga timuru hari daba ale bima wigiwaga lalu abale polebira. Anduane Homogo Bibahende Haru Haame Ho Haga kago ibugua mbelo mini biguli pulolebira. Unurahayagi howa puyabu hongoheru iba dalu heba ibulebira. 
Anduane Homogo Hongo Haiheore kagome ibunaga wali agali mamage howa baya hangu handayaho holebira. Handayaho halu tigua tinaga waitigi karu bibahende bo hengedai holebira. Tigua wai huaro laraha lulu iba no howa laradagua hongo howa lama pialu tinaga waitigiru bo payapaya biai holebira. Waitigirunaga darama pelolebira. Tinaga darama ogoni lomabu delaga dabuni mbirale bo mialu darama hambuwa odope hagadagua bulebira. 
Horo ogoningi nogo sibi haru hagame ibunaga sibiru nogo gabuame balu nole ibiragola pele miagadagua Anduane Homogohanda ibunaga wali agali pele mialu haru daibulebira. Kininaga mandani ege to̱le̱ ngarale tara tararume ngiringaralo wiagadagua ti Anduane Homogonaga dindini bayale holebira. 
Dindi ogoni nde baya taraore abi wulubada. Wandari igiri daliaheru nde ti dindi bayale ogoniha howa widiru waini iba bayale ngaru nalu howa bayaleore hongo howa anda haga bulebira, lalu Anduane Homogo ibugua Segaraiaha howa mbiwia halu lene. 
