IBA GANA.
65.
Ngode Datagaliwabe-o iname Saiono tanoni í̠naga mini yaraga holene karulapeore nga. Iname í̠hondo bi laramago hale halu ladai biaga kegonaga í̠hondo buleore lalu lo wirimaru biaore buleberama. Wali agali dindi tara tarani karume ko bigi biyarunaga í̠ keria ibugu bulebira. Iname ko beremarume inane bope haga biragola kamaria í̠na domo wahaga biriligoni. 
Wali agali í̠nime dabaga bialu í̠naga andaha í̠ni kegoria helo dabaga bereru ti turuore ho ka. Í̠na ti haru anda eberegola mbirale bayale tara tara damene í̠naga anda loma binigo kagoha bu ngaru hondowa ina miniha hina ale tombe howa dungulo holeberema. 
Ngode Datagaliwabe-o iname í̠hondo bi laramago hale halu í̠na gi migi biriligoni. Í̠na ina pele ngulenaga mbirale baya tara tara nahendene aleru bigi biriligoni. Wali agali dindi bibahendeni paluyu pedarubi iba solowara domalu dindi kaundiani bu karubi ti bibahendeme í̠hondo mini mbiraore wialu í̠ha mini hana ho haga ka. 
Í̠ hongo gibihe kegome dindi hari gibi wa yu pedaruni í̠na wene wedagoni. Í̠naga hongo timbuni ngego mo walia halu ani wedagoni. 
Iba solowarame bi timbuni tigi tugua lararubi yaribu bialu lararubi mo hundia halu wali agalime bi timbuni awa lalu ladagadaga bialu karu mo hundia haga kegoni. 
Í̠na gibi urunidagua bigi bialu kego hondowa ina wali agali dindi bibahendeni bu hama pedamarunaga bi nawidagola í̠na bigi berego dege hondole bame ne angala howa de handaya ho hama pedamagoni. Í̠na bigi berego handalu turu halu ogodagua biya lalu loyogo laramagola wali agali pali maro bidarumebi heba bi ladagadaga bialu holebira. 
Í̠na wali agali palu ngamaru handaya ho ko lalu hariha howa dalu ngialu inanaga dindiru mo baya halu mo ibane berela halu kegoni. Iba nagane gendo ngamaruha iba duguaho wiaabo helalu iba maru piagaru hundia nabi pia ho wiaabo heledagoni. Inanaga tomo hengedamarubi baya gumbile wiaabo heledegola bu dawalu naabo haramagolabi tene haho wiaabo kagoni. Urunidagua bialu kegome ina wali agali dara howa biamogo bule handaya ho ko lalu walia halu kegoni. 
Tomo hongole howa dindi alu ngamaria hariha howa daluore ngigi birili. Dalu ibilaregome dindi damiai haga. Dalu emene haburalu ibilaga biriligomebi dindi ibane biralu mo gomba haga beregola tomo hengedamaru bayuwa anda haga. 
Í̠na ani bigi beregome tomo au lolebe tara gibi bu ngaria bu hono puwa dawaga beramali. Í̠na biamogo berego damene bibahende ani biai haregola tomo nolene bu payabu wiaabo haga. 
Nogo sibi bulumagaru hagaha nogo wabuni haabo halu dindi hombenerunaga wá hondo holene bayaore ngagoni. 
Tagira nogo sibiru tanini bu haame halu dindi ulini guagua ngaruha tomo tara tara anda halu gumbilo tagiho ngagoni. Uruni bibahendeore inahondo ngiridarumebi wali agali bibahendemebi í̠hondo turu timbuniore howa iba gana dalimu ladaga halu í̠hondo lo ngeremagoni. 
