IBA GANA.
25.
Anduane Homogo-o i̱na i̱naga miniha mitangibu kogonaga í̠hondo bi larogoni. 
Í̠ i̱naga Ngode Datagaliwabeore kegoni. I̱na í̠hondo mini mbiraore wu kogoni. I̱ wai wayali naharogonaga taga pani nanelabe. Waitigi karume i̱ bope halu wayali howa i̱ hondo oba nahelabe. 
Wali agali í̠hondo mini mbiraore wialu mini dunubiahe karu ti wai wayali naharagonaga taga naholebira. Wali agali mine halu mana ko biaga karu tini dari halu taga holebira. 
Anduane Homogo-o í̠naga mana bayale ngeru i̱ lawai halu hariga tigabini pialu holiya mo walia habe. 
Í̠na bi mana henene lo ngego talialu bialu holiya i̱ lawai habe. Ngode Datagaliwabe í̠na i̱ haru dai bialu pele ngiaga kegonaga i̱na ani bibe laro. Horo bibahendengi í̠na i̱ biamogo bibelo mini dunubiaho haruligo kogoni. 
Anduane Homogo-o í̠naga dara holenebi gubalini holenebi irane nawini haga kego mitangi bibe. Í̠naga mana ogoni bambaore howa wiaga biago áyu wiaabo kagoni. 
Anduane Homogo-o i̱ igiri daliahe hewangi ko dewa bialu harugobi mine harugobi mitangi nahabe. Anduane Homogo-o í̠ bayaleore haabo kegonigo í̠naga gubalini holeneme i̱ dara halu mitangi bibe. 
Anduane Homogo ibu bayale tigabiore kagoni. Wali agali mana ko biaga bu karume mini beregedalu mana bayale bialu helo ibugua biawai haga ka. 
Ibugua wali agali tini mini mo dindi haga karu bayuwa haru haga ka. Tigua ibunaga mana tigabi ngaru hangu bialu helo ibugua biawai haga ka. 
Anduane Homogohanda ibunaga habo nalolene bi lowini ngagobi ibunaga mana ngagobi wali agali talialu biaga karu ibugua tihondo gubalinibi mini bilinahebi howa ti hariga tigabini haru haabo haga ka. 
Anduane Homogo-o í̠ni mini tigabi howa bule lalu lo wiridagua mana ko bialu harugo domo wahabe. I̱na ko timbuniore biruru nde í̠na domo wahaiore habe. 
Wali agali Anduane Homogo mitangi bialu mogolo haga karu aibe. Uruni ti mana bayale dabalu bialu helo ibugua hariga tigabi mo walia halu holebira. 
Wali agali urunibi karu ti bayale halu tinaga waneigini aguanenerubi dindi ogoria howa bayale holebira. 
Anduane Homogo ibugua wali agali ibuni andaneha karu nenegeore haga kagoni. Ibugua ibunaga habo nalolene bi lowini ngaru tihondo lawai haga kagoni. 
I̱na horo bibahendengi Anduane Homogohanda i̱ biamogo bilo ibuhondo mini dunubia ho haga kogoni. I̱ mo ko holene bu ngagoria kogola ibugua i̱ pele ngialu mo wiaga kagoni. 
Anduane Homogo-o i̱ni hangu howa i̱naga hongo ereba hayadago í̠na i̱ dara halu biamogo bule abale ibabe. 
I̱ hendore holene ngadagua holiya i̱ha genda bu ngelo koruni í̠na mo wahabe. Mini tumutumu bulene ngarume i̱ bope nahelo í̠na i̱ abale biamogo bibe. 
I̱ha genda tandagaru ngelo koru mitangi bialu i̱na ko bini ngoru bibahende í̠na domo wahai habe. 
I̱naga waitigi dewaore bu karu de handa. Tigua i̱ handabe manga timbuni kagobi de handabe. 
I̱naga waitigi karume i̱ bo wanahelo í̠na i̱ handayaho halu pele ngibe. Tigua i̱ mo taga nahelo i̱na í̠ kegoha ha do hole ibulebero. 
I̱na í̠hondo mini mbiraore wu kogo i̱naga mana bayale tigabi bulene ngorume i̱ haru haabo helo hamelo kogoni. 
Ngode Datagaliwabe-o í̠naga Isaraele wali agali bu karunaga genda tara tara ngarume ti bo hengeda nabilo í̠na ti pele mialu haru dai bibe. 
